PMIndiaData/PMIndiaSum huggingface dataset:
പ്രഥമ ഖേലോ ഇന്ത്യ സര്‍വകലാശാല ഗെയിംസ് പ്രധാനമന്ത്രി ഉദ്ഘാടനം ചെയ്തു

പ്രഥമ ഖേലോ ഇന്ത്യ സര്‍വകലാശാലതല ഗെയിംസ് ഒഡിഷയില്‍ പ്രധാനമന്ത്രി ശ്രീ. നരേന്ദ്ര മോദി വീഡിയോ ലിങ്ക് വഴി ഉദ്ഘാടനം ചെയ്തു. ചടങ്ങില്‍ സംസാരിക്കവേ, ഇന്നു കേവലം പുതിയ ടൂര്‍ണമെന്റ് ആരംഭിക്കുകയല്ല, മറിച്ച് ഇന്ത്യയിലെ കായിക പ്രസ്ഥാനത്തിന്റെ അടുത്ത ഘട്ടത്തിനു തുടക്കം കുറിക്കപ്പെടുകയാണെന്ന് അദ്ദേഹം പറഞ്ഞു. ഇവിടെ നിങ്ങള്‍ മറ്റുള്ളവരോടു മാത്രമല്ല, അവനവനോടു തന്നെ മല്‍സരിക്കുകയാണ്. ‘സാങ്കേതിക വിദ്യയുടെ സഹായത്തോടെയാണു ഞാന്‍ നിങ്ങളോടു സംസാരിക്കുന്നത്. എങ്കിലും അവിടെയുള്ള ഊര്‍ജവും ഉല്‍സാഹവും എനിക്കു മനസ്സിലാവുന്നുണ്ട്. ഇന്ത്യയുടെ ചരിത്രത്തിലെ പ്രഥമ ഖേലോ ഇന്ത്യ സര്‍വകലാശാലതല ഗെയിംസ് ഒഡിഷയില്‍ ഇന്ന് ആരംഭിക്കുകയാണ്. ഇത് ഇന്ത്യയുടെ കായിക ചരിത്രത്തിലെ ചരിത്രനിമിഷമാണ്. ഇന്ത്യയുടെ കായികരംഗത്തിന്റെ ഭാവിക്കായുള്ള വലിയ ചുവടു കൂടിയാണ് ഇത്’, പ്രധാനമന്ത്രി പറഞ്ഞു. കായിക രംഗത്തോടുള്ള താല്‍പര്യം വര്‍ധിപ്പിക്കാനും രാജ്യത്തിന്റെ എല്ലാ കോണുകളിലുമുള്ള യുവ കായിക പ്രതിഭകളെ പ്രോല്‍സാഹിപ്പിക്കാനും ഖേലോ ഇന്ത്യ പ്രചരണം സഹായകമായിട്ടുണ്ടെന്ന് അദ്ദേഹം കൂട്ടിച്ചേര്‍ത്തു. 2018ല്‍ ഖേലോ ഇന്ത്യ ഗെയിംസ് തുടങ്ങിയപ്പോള്‍ 3500 താരങ്ങള്‍ പങ്കെടുത്തിരുന്നു. എന്നാല്‍ കേവലം മൂന്നു വര്‍ഷത്തിനിടെ കളിക്കാരുടെ എണ്ണം ഏതാണ്ട് ഇരട്ടിച്ച് ആറായിരത്തിലേക്ക് ഉയര്‍ന്നു. ‘ഈ വര്‍ഷം ഖേലോ ഇന്ത്യ സ്‌കൂള്‍ ഗെയിംസില്‍ 80 റെക്കോര്‍ഡുകള്‍ സൃഷ്ടിക്കപ്പെട്ടു. അതില്‍ 56 റെക്കോര്‍ഡുകള്‍ നമ്മുടെ പെണ്‍മക്കളുടെ പേരിലാണ്. നമ്മുടെ പെണ്‍മക്കള്‍ അദ്ഭുതം സൃഷ്ടിച്ചു വിജയിച്ചിരിക്കുന്നു. ശ്രദ്ധേയമായ കാര്യം പ്രതിഭ പിറക്കുന്നതു നഗരങ്ങളിലല്ല, മറിച്ചു ചെറിയ പട്ടണങ്ങളില്‍ ആണ് എന്നതാണ്’, പ്രധാനമന്ത്രി പറഞ്ഞു. കഴിഞ്ഞ അഞ്ചാറു വര്‍ഷത്തിനിടെ ഇന്ത്യയില്‍ കായികമേഖലയെ പ്രോല്‍സാഹിപ്പിക്കുന്നതിനായി ആത്മാര്‍ഥ ശ്രമങ്ങള്‍ നടത്തിയിട്ടുണ്ടെന്ന് ശ്രീ. മോദി വ്യക്തമാക്കി. പ്രതിഭകളെ കണ്ടെത്തുന്നതും പരിശീലിപ്പിക്കുന്നതും തെരഞ്ഞെടുക്കുന്നതും സുതാര്യമാക്കി. ‘ടോക്യോ ഒളിംപിക്‌സില്‍ പങ്കെടുക്കാന്‍ സാധ്യതയുള്ളവരാണ് ഈ കളിക്കാര്‍. ഈ പദ്ധതി ഗുണകരമായിത്തീര്‍ന്ന താരങ്ങള്‍ കോമണ്‍വെല്‍ത്ത് ഗെയിംസ്, ഏഷ്യന്‍ ഗെയിംസ്, ഏഷ്യന്‍ പാരാ ഗെയിംസ്, യൂത്ത് ഒളിംപിക്‌സ് തുടങ്ങി പല കായികോല്‍സവങ്ങളില്‍നിന്നായി ഇരൂന്നൂറിലേറെ മെഡലുകള്‍ രാജ്യത്തിനു നേടിത്തന്നിട്ടുണ്ട്. വരുംനാളുകളില്‍ ഇരുന്നൂറിലേറെ സ്വര്‍ണ മെഡലുകള്‍ നേടുകയും അതിലുപരി, നിങ്ങളുടെ പ്രകടനം മെച്ചപ്പെടുത്തുകയും ശേഷി വര്‍ധിപ്പിക്കുകയുമാണു ലക്ഷ്യം’, പ്രധാനമന്ത്രി പറഞ്ഞു.
പ്രധാനമന്ത്രി ഫസല്‍ ബീമാ യോജനയുടെയും സോയില്‍ ഹെല്‍ത്ത് കാര്‍ഡുകളുടെയും പുരോഗതി പ്രധാനമന്ത്രി അവലോകനം ചെയ്തു

കാര്‍ഷിക മേഖലയുമായി ബന്ധപ്പെട്ട രണ്ട് സുപ്രധാന പദ്ധതികളായ പ്രധാനമന്ത്രി ഫസല്‍ ബീമാ യോജന, സോയില്‍ ഹെല്‍ത്ത് കാര്‍ഡുകള്‍ എന്നിവയുടെ പുരോഗതി പ്രധാനമന്ത്രി ശ്രീ. നരേന്ദ്ര മോദി ഇന്ന് അവലോകനം ചെയ്തു. 16 സംസ്ഥാനങ്ങള്‍ / കേന്ദ്ര ഭരണ പ്രദേശങ്ങള്‍ സോയില്‍ ഹെല്‍ത്ത് കാര്‍ഡുകളുടെ വിതരണത്തിന്റെ ആദ്യ ഘട്ടം പൂര്‍ത്തിയാക്കി കഴിഞ്ഞതായും അവശേഷിക്കുന്ന സംസ്ഥാനങ്ങള്‍ ആഴ്ചകള്‍ക്കുള്ളില്‍ അവ പൂര്‍ത്തിയാക്കുമെന്നും ഉദ്യോഗസ്ഥര്‍ പ്രധാനമന്ത്രിയെ ധരിപ്പിച്ചു. ഇരു പദ്ധതികളുടെയും പുരോഗതി വിലയിരുത്തവെ, ഏറ്റകുറച്ചിലുകള്‍ കണ്ടെത്തുന്നതിന് ഒരേ സാമ്പിളുകള്‍ വ്യത്യസ്ത മണ്ണ് പരിശോധന ലബോറട്ടറികളില്‍ പരിശോധനയ്ക്ക് വിധേയമാക്കണമെന്ന് പ്രധാനമന്ത്രി പറഞ്ഞു. മണ്ണ് പരിശോധനാ റിപ്പോര്‍ട്ടുകളുടെ ഗുണനിലവാരം ഉറപ്പുവരുത്താന്‍ ഇത് സഹായിക്കുമെന്ന് അദ്ദേഹം കൂട്ടിച്ചേര്‍ത്തു. കര്‍ഷകര്‍ക്ക് എളുപ്പത്തില്‍ വായിക്കുന്നതിനും മനസിലാക്കുന്നതിനുമായി സോയില്‍ ഹെല്‍ത്ത് കാര്‍ഡുകള്‍ തദ്ദേശീയ ഭാഷയില്‍ അച്ചടിക്കണമെന്നും പ്രധാനമന്ത്രി ഊന്നി പറഞ്ഞു. ആധുനിക സാങ്കേതികവിദ്യ വേഗത്തില്‍ സ്വായത്തമാക്കുന്നതിനെ പ്രോത്സാഹിപ്പിച്ച് കൊണ്ട്, കൈക്കുള്ളില്‍ ഒതുങ്ങുന്ന ഉപകരണങ്ങളുപയോഗിച്ച് മണ്ണ് പരിശോധന ആത്യന്തികമായി സാധ്യമാക്കണമെന്ന് പ്രധാനമന്ത്രി പറഞ്ഞു. ഈ പ്രക്രിയയില്‍ സ്റ്റാര്‍ട്ട് അപ്പുകളെയും, സംരംഭകരെയും ഉള്‍പ്പെടുത്തുന്നതിനുള്ള സാധ്യത പരിശോധിക്കാന്‍ അദ്ദേഹം ഉദ്യോഗസ്ഥരോട് ആവശ്യപ്പെട്ടു. പ്രധാനമന്ത്രി ഫസല്‍ ബീമാ യോജനയില്‍ 2016 ഖാരിഫ് സീസണിലെയും, 2016-17 റാബി സീസണിലെയും 77,000 കോടി രൂപയിലധികം വരുന്ന ക്ലെയിമുകള്‍ ഇതിനകം തീര്‍പ്പാക്കിയതായും, 90 ലക്ഷത്തിലധികം കര്‍ഷകര്‍ക്ക് ഇതിന്റെ പ്രയോജനം ലഭിച്ചതായും പ്രധാനമന്ത്രിയെ ധരിപ്പിച്ചു. വിള ഇന്‍ഷ്വറന്‍സ് ക്ലെയിമുകളുമായി ബന്ധപ്പെട്ട വിവര ശേഖരണം വേഗത്തിലാക്കുന്നതിന് സ്മാര്‍ട്ട് ഫോണുകള്‍, വിദൂര സംവേദനം, ഉപഗ്രഹങ്ങളില്‍ നിന്നുള്ള ഡാറ്റ, ആളില്ലാ ചെറു വിമാനങ്ങളായ ഡ്രോണുകള്‍ മുതലായ ആധുനിക സാങ്കേതികവിദ്യകള്‍ ഉപയോഗപ്പെടുത്തുന്നതായും ഉദ്യോഗസ്ഥര്‍ അറിയിച്ചു. കേന്ദ്ര കൃഷി മന്ത്രാലയം, നിതി ആയോഗ്, പ്രധാനമന്ത്രിയുടെ ഓഫീസ് എന്നിവിടങ്ങളിലെ മുതിര്‍ന്ന ഉദ്യോഗസ്ഥര്‍ അവലോകന യോഗത്തില്‍ സംബന്ധിച്ചു.
{പധാനമന്ത്രി ശിവഗിരി മഠത്തില് ശ്രീനാരായണഗുരുവിന് പ്രണാമമര്പ്പിച്ചു

പ്രധാനമന്ത്രി ശ്രീ.നരേന്ദ്രമോദി ഇന്ന് (2015 ഡിസംബര് 15) കേരളത്തിലെ വര്ക്കലയിലുള്ള ശിവഗിരി മഠം സന്ദര്ശിച്ചു. വിഖ്യാത സാമൂഹ്യ പരിഷ്ക്കര്ത്താവായ ശ്രീനാരായണഗുരുവിന് അദ്ദേഹം പ്രണാമം അര്പ്പിച്ചു. മഹാസമാധി മന്ദിരത്തിലും പിന്നീട് വൈദിക മഠത്തിലും പ്രണാമമര്പ്പിക്കാന് എത്തിയ പ്രധാനമന്ത്രിയെ ജനങ്ങള് ആവേശപ്പൂര്വ്വം സ്വീകരിച്ചു. ശ്രീനാരായണ ഗുരുവിന്റെ അനുഗ്രഹം നേടാന് കഴിഞ്ഞതില് താന് ഭാഗ്യവാനാണെന്ന് പ്രധാനമന്ത്രി പറഞ്ഞു. സമൂഹത്തിലെ പാവപ്പെട്ടവര്, അവസ്ഥിതര്, ഇല്ലായ്മ മൂലം കഷ്ടതയനുഭവിക്കുന്നവര്ക്കും വേണ്ടിയുള്ള തന്റെ പ്രവര്ത്തനങ്ങള്ക്ക് ശ്രീനാരായണ ഗുരു പ്രചോദനമാണെന്ന് പ്രധാനമന്ത്രി പറഞ്ഞു.
ചൈനീസ് കമ്മ്യൂണിസ്റ്റ് പാര്‍ട്ടി പോളിറ്റ് ബ്യൂറോ അംഗം ഹാന്‍ഷെങ്ങ് പ്രധാനമന്ത്രിയെ സന്ദര്‍ശിച്ചു.

ചൈനീസ് കമ്മ്യൂണിസ്റ്റ് പാര്‍ട്ടി പോളിറ്റ് ബ്യൂറോ അംഗവും ഷാങ്ങ്ഹായി പാര്‍ട്ടി സെക്രട്ടറിയുമായ ശ്രീ. ഹാന്‍ ഷെംഗ് ന്യൂഡല്‍ഹിയില്‍ പ്രധാനമന്ത്രി ശ്രീ. നരേന്ദ മോദിയെ സന്ദര്‍ശിച്ചു. കഴിഞ്ഞ വര്‍ഷം താന്‍ നടത്തിയ ചൈന സന്ദര്‍ശനത്തിനിടെ ശ്രീ. ഹാന്‍ ഷെംഗുമായി നടത്തിയ കൂടിക്കാഴ്ച പ്രധാനമന്ത്രി ഓര്‍മ്മിപ്പിച്ചു. കഴിഞ്ഞ വര്‍ഷം പ്രധാനമന്ത്രി നടത്തിയ ഷാങ്ങ്ഹായി സന്ദര്‍ശനത്തെ തുടര്‍ന്ന് ഇന്ത്യയയെ കുറിച്ചുള്ള അവബോധം വര്‍ദ്ധിച്ചതായി പറഞ്ഞ ഹാന്‍ ഷെംഗ്, ഇതെതുടര്‍ന്ന് ഷാങ്ങ്ഹായില്‍ നിന്ന് ഇന്ത്യയിലെയ്ക്കുള്ള സന്ദര്‍ശകരുടെ എണ്ണം വരദ്ധിച്ചതായി ചൂണ്ടിക്കാട്ടി. മുംബെ-ഷാംഗ്ഹായി സഹോദരി നഗര കരാര്‍ ഇന്ത്യയുടെയും ചൈനയുടെയും സാമ്പത്തിക തലസ്ഥാനങ്ങള്‍ തമ്മിലുള്ള ബന്ധത്തിന് കരുത്തുറ്റ അടിത്തറ പാകിയതായി പ്രധാനമന്ത്രി പറഞ്ഞു. ഇന്ത്യ-ചൈന പ്രവശ്യാ നേതാക്കളുടെ ഫോറത്തിന്റെ രൂപീകരണം ഇരു രാജ്യങ്ങളും തമ്മിലുള്ള ഉഭയകക്ഷി ബന്ധങ്ങള്‍ ശക്തിപ്പെടുത്തുന്നതിലും, വിപുലപ്പെടുത്തുന്നതിലും സ്വാഗതാര്‍ഹമായ ചുവട് വയ്പ്പാണെന്ന് പ്രധാനമന്ത്രി കൂട്ടി ചേര്‍ത്തു. നിലവിലുള്ള ആഗോള സാമ്പത്തിക സ്ഥിതിഗതികള്‍ ചര്‍ച്ച ചെയ്ത ശ്രീ. മോദിയും, ശ്രീ. ഹാന്‍ഷെങ്ങും ആഗോള സമ്പദ്ഘടനയുടെ വളര്‍ച്ചാ എഞ്ചിനായി വര്‍ത്തിക്കാന്‍ ഇന്ത്യയിലെയും, ചൈനയിലെയും കരുത്തുറ്റ സാമ്പത്തിക വളര്‍ച്ചയ്ക്ക് കഴിയുമെന്ന് ചൂണ്ടിക്കാട്ടി.
ഇന്ത്യക്കാരെ ഒഴിപ്പിച്ച് കൊണ്ടുവന്നതിന്  പ്രധാനമന്ത്രി എയർ ഇന്ത്യയെ പ്രശംസിച്ചു

കോവിഡ് – 19 മഹാമാരിയെ തുടർന്ന് വിദേശ രാജ്യങ്ങളിൽ കുടുങ്ങിപ്പോയ ഇന്ത്യക്കാരെ ഒഴിപ്പിച്ച് കൊണ്ടുവന്നതിന് പ്രധാനമന്ത്രി ശ്രീ. നരേന്ദ്ര മോദി എയർ ഇന്ത്യയെ അഭിനന്ദിച്ചു . ” മാനവരാശിയുടെ അടിയന്തിര ആവശ്യത്തിനൊത്ത് ഉയർന്ന് കൊണ്ട് അങ്ങേയറ്റത്തെ വിപദി ധൈര്യം പ്രകടിപ്പിച്ച എയർ ഇന്ത്യ സംഘത്തെ കുറിച്ച് അങ്ങേയറ്റത്തെ അഭിമാനം തോന്നുന്നു. അവരുടെ നിസ്തുലമായ ഉദ്യമങ്ങളെ രാജ്യത്തൊട്ടാകെയുളള ജനങ്ങൾ പ്രകീർത്തിക്കുകയാണ് “
സെന്‍ട്രല്‍ ഹെല്‍ത്ത് സര്‍വീസില്‍ ഒഴികെയുള്ള ഡോക്ടര്‍മാരുടെ സൂപ്പര്‍ആന്വേഷന്‍ പ്രായം 65 ആയി ഉയര്‍ത്തുന്നതിനു മന്ത്രിസഭ അനുമതി നല്‍കി

സെന്‍ട്രല്‍ ഹെല്‍ത്ത് സര്‍വീസില്‍ ഒഴികെയുള്ള ഡോക്ടര്‍മാരുടെ സൂപ്പര്‍ആന്വേഷന്‍ പ്രായം 65 ആയി ഉയര്‍ത്തുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. വ്യവസ്ഥകള്‍ക്കു വിധേയമായാണ് അംഗീകാരം. 1. ഇന്ത്യന്‍ റെയില്‍വേ മെഡിക്കല്‍ സര്‍വീസ് ഡോക്ടര്‍മാരുടെ സൂപ്പര്‍ആന്വേഷന്‍ പ്രായം 65 ആക്കി ഉയര്‍ത്തുന്നതിനു മുന്‍കാല പ്രാബല്യത്തോടെ അംഗീകാരം. 2. കേന്ദ്ര സര്‍വകലാശാലകളിലും ഉന്നതവിദ്യാഭ്യാസ വകുപ്പിനു കീഴിലുള്ള സ്വയംഭരണാവകാശമുള്ള ഐ.ഐ.ടികളിലും ഷിപ്പിങ് മന്ത്രാലയത്തിനു കീഴിലുള്ള സ്വയംഭരണാവകാശമുള്ള പ്രധാന പോര്‍ട്ട് ട്രസ്റ്റുകളിലും ജോലി ചെയ്യുന്ന ഡോക്ടര്‍മാരുടെ സൂപ്പര്‍ആന്വേഷന്‍ പ്രായം 65 ആക്കുന്നതിനു മുന്‍കാല പ്രാബല്യത്തോടെ അംഗീകാരം. 3. ആയുഷ് ഡോക്ടര്‍മാരുടെുയം പ്രതിരോധ വകുപ്പില്‍ ഡയറക്ടര്‍ ജനറല്‍ ഓഫ് ആംഡ് ഫോഴ്‌സസ് മെഡിക്കല്‍ സര്‍വീസിലെയും ഡിഫന്‍സ് പ്രൊഡക്ഷന്‍ വകുപ്പിലെ ഇന്ത്യന്‍ ഓര്‍ഡ്‌നന്‍സ് ഫാക്ടറീസ് ഹെല്‍ത്ത് സര്‍വീസിലെയും ഡോക്ടര്‍മാരുടെയും ആരോഗ്യ, കുടുംബക്ഷേമ വകുപ്പിലെയും റെയില്‍വേ മന്ത്രാലയത്തിലെയും ദന്ത ഡോക്ടര്‍മാരുടെയും ഉന്നത വിദ്യാഭ്യാസ രംഗത്തും ഉന്നതവിദ്യാഭ്യാസ വകുപ്പിനു കീഴിലെ സാങ്കേതിക സ്ഥാപനങ്ങളിലും ജോലിചെയ്യുന്ന ഡോക്ടര്‍മാരുടെയും സൂപ്പര്‍ആന്വേഷന്‍ പ്രായം 65 ആക്കി ഉയര്‍ത്തി. 4. 62 വയസ്സുവരെ ഡോക്ടര്‍മാര്‍ക്കു ഭരണപരമായ പദവികള്‍ വഹിക്കാമെന്നും പിന്നീട് ഭരണച്ചുമതലയില്ലാത്ത തസ്തികകളിലായിരിക്കും അവര്‍ക്കു നിയമനമെന്നുമുള്ള വ്യവസ്ഥയും കേന്ദ്ര മന്ത്രിസഭ അംഗീകരിച്ചു. തീരുമാനം മെച്ചപ്പെട്ട രോഗീപരിചരണത്തിനും മെഡിക്കല്‍ കോളജുകളിലെ ഭരണനടപടികള്‍ മെച്ചപ്പെടുത്തുന്നതിനും ദേശീയ ആരോഗ്യസംരക്ഷണ പദ്ധതികള്‍ ഫലപ്രദമായി നടപ്പാക്കുന്നതിനും സഹായകമാകും. വിവിധ കേന്ദ്ര മന്ത്രാലയങ്ങളും വകുപ്പുകളുമായി ബന്ധപ്പെട്ടു പ്രവര്‍ത്തിക്കുന്ന 1445 ഡോക്ടര്‍മാര്‍ക്കു ഗുണകരമാകും. പല തസ്തികകളും ഒഴിഞ്ഞുകിടക്കുകയാണെന്നതിനാല്‍ തീരുമാനം വലിയ സാമ്പത്തിക ബാധ്യത വരുത്തിവെക്കില്ല.
വിശാഖപട്ടണത്തെ വാതക ചോര്‍ച്ച പ്രധാനമന്ത്രി വിലയിരുത്തി

വിശാഖപട്ടണത്തെ വാതക ചോര്‍ച്ച സൃഷ്ടിച്ച പ്രശ്‌നങ്ങള്‍ കൈകാര്യംചെയ്യുന്നതു വിലയിരുത്താന്‍ പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ഉന്നതതല യോഗം നടന്നു. ദുരന്ത ബാധിതരായ ജനങ്ങളുടെ സുരക്ഷ ഉറപ്പാക്കുന്നതിനും ദുരന്തസ്ഥലം സുരക്ഷിതമാക്കുന്നതിനും കൈക്കൊണ്ട നടപടികളെക്കുറിച്ച് അദ്ദേഹം വിശദമായി ചര്‍ച്ച ചെയ്തു. പ്രതിരോധ മന്ത്രി ശ്രീ. രാജ്‌നാഥ് സിങ്, ആഭ്യന്തര മന്ത്രി ശ്രീ. അമിത് ഷാ, ആഭ്യന്തര സഹ മന്ത്രിമാരായ ശ്രീ. നിത്യാനന്ദ റായ്, ശ്രീ. ജി.കിഷന്‍ റെഡ്ഡി, മുതിര്‍ന്ന ഉദ്യോഗസ്ഥര്‍ എന്നിവര്‍ പങ്കെടുത്തു. അപകടം നടന്നതായ വിവരം ഇന്നു രാവിലെ അറിഞ്ഞയുടന്‍ പ്രധാനമന്ത്രിയും ആഭ്യന്തര മന്ത്രിയും ആന്ധ്രാപ്രദേശ് മുഖ്യമന്ത്രിയുമായി സംസാരിക്കുകയും പ്രശ്‌നം കൈകാര്യം ചെയ്യുന്നതിന് ആവശ്യമായ സഹായവാഗ്ദാനം നടത്തുകയും ചെയ്തു. ഇരുവരും സ്ഥിതിഗതികള്‍ സൂക്ഷ്മമായി നിരീക്ഷിച്ചുവരികയാണ്. ഈ യോഗം കഴിഞ്ഞ ഉടന്‍ പ്രശ്‌നം കൈകാര്യം ചെയ്യുന്നതിനായി ക്യാബിനറ്റ് സെക്രട്ടറി ആഭ്യന്തരം, പരിസ്ഥിതി, വനവും കാലാവസ്ഥാ വ്യതിയാനവും, രാസവസ്തുക്കളും പെട്രോകെമിക്കലും, ഫാര്‍മസ്യൂട്ടിക്കല്‍സ്, വാര്‍ത്താവിതരണ പ്രക്ഷേപണം എന്നീ മന്ത്രാലയങ്ങളുടെ സെക്രട്ടറിമാരും ദേശീയ ദുരന്ത നിവാരണ അതോറിറ്റി അംഗങ്ങളും ദേശീയ ദുരന്ത നിവാരണ സേന ഡയറക്ടര്‍ ജനറലും ഹെല്‍ത്ത് സര്‍വീസസ് ഡയറക്ടര്‍ ജനറലും എ.ഐ.ഐ.എം.എസ്. ഡയറക്ടറും മറ്റു വൈദ്യശാസ്ത്ര വിദഗ്ധരുമായി ചേര്‍ന്ന് അവലോകന യോഗം നടത്തി. പ്രധാനമന്ത്രിയുടെ പ്രിന്‍സിപ്പല്‍ സെക്രട്ടറിയും യോഗത്തില്‍ പങ്കെടുത്തു. പൂനെയില്‍നിന്ന് ദേശീയ ദുരന്ത നിവാരണ സേനയുടെ സി.ബി.ആര്‍.എന്‍. (കെമിക്കല്‍, ബയോളജിക്കല്‍, റേഡിയോളജിക്കല്‍, ന്യൂക്ലിയര്‍) സംഘത്തെയും നാഗ്പൂര്‍ ദേശീയ പരിസ്ഥിതി എന്‍ജിനീയറിങ് ഗവേഷണ കേന്ദ്രത്തില്‍നിന്നുള്ള വിദഗ്ധ സംഘത്തെയും പ്രതിസന്ധി നേരിടുന്നതിനായി സംസ്ഥാന ഗവണ്‍മെന്റിനെ സഹായിക്കുന്നതിനായി ഉടന്‍ വിശാഖപട്ടണത്തേക്ക് അയക്കാന്‍ തീരുമാനിച്ചു. ചോര്‍ച്ച നിമിത്തമുണ്ടാകുന്ന ഹ്രസ്വകാല, ദീര്‍ഘകാല ആരോഗ്യ പ്രത്യാഘാതങ്ങള്‍ പരിഹരിക്കാന്‍കൂടിയാണു വിദഗ്ധ സംഘങ്ങളെ അയയ്ക്കുന്നത്. വിശാഖപട്ടണം ജില്ലയിലെ ഗോപാലപട്ടണം മണ്ഡലില്‍ ആര്‍.ആര്‍. വെങ്കിട്ടപുരം ഗ്രാമത്തില്‍ ഇന്നു പുലര്‍ച്ചെ മൂന്നിനാണ് ഒരു കെമിക്കല്‍ പ്ലാന്റില്‍ സ്റ്റൈറീന്‍ വാതകം ചോര്‍ന്നത്. തൊട്ടടുത്തുള്ള നരവ, ബി.സി.കോളനി, ബാപ്പുജി നഗര്‍, കമ്പലപലം, കൃഷ്ണനഗര്‍ എന്നീ ഗ്രാമങ്ങളെ വാതക ചോര്‍ച്ച ബാധിച്ചു. വിഷവാതകമായ സ്‌റ്റൈറീന്‍ തൊലിക്കും കണ്ണുകളിലും ചൊറിച്ചില്‍ ഉണ്ടാക്കുകയും ശ്വാസതടസ്സത്തിനും മറ്റും കാരണമായിത്തീരുകയും ചെയ്യും. വിശാഖപട്ടണത്തുള്ള സി.ബി.ആര്‍.എന്‍. വിദഗ്ധര്‍ ഉള്‍പ്പെട്ട ദേശീയ ദുരന്ത നിവാരണ സേനാ സംഘത്തെ സംസ്ഥാന ഗവണ്‍മെന്റിനും പ്രാദേശിക ഭരണ സംവിധാനത്തിനും പിന്‍തുണയേകാനായി ഒട്ടും വൈകാതെ തന്നെ വിന്യസിച്ചിരുന്നു. അപകടമുണ്ടായ സ്ഥലത്തിനു ചുറ്റും താമസിക്കുന്നവരെ ദേശീയ ദുരന്ത നിവാരണ സേനാ സംഘം ഉടന്‍ തന്നെ ഒഴിപ്പിച്ചു. പൂനെ എന്‍.ഡി.ആര്‍.എഫില്‍നിന്നുള്ള പരിശീലനം സിദ്ധിച്ച സി.ബി.ആര്‍.എന്‍. സംഘവവും നാഗ്പൂരില്‍നിന്നുള്ള എന്‍.ഇ.ഇ.ആര്‍.ഐ. വിദഗ്ധ സംഘവും വിശാഖപട്ടണത്തിനു തിരിച്ചിട്ടുണ്ട്. ഇതിനു പുറമെ, സ്ഥലത്തുള്ള ഡോക്ടര്‍മാര്‍ക്കു ഡി.ജി.എച്ച്.എസ്. പ്രത്യേക വൈദ്യോപദേശം നല്‍കുകയും ചെയ്യും. ചോര്‍ന്ന വാതക സംയുക്തത്തിന്റെ സ്വഭാവം, അതുണ്ടാക്കുന്ന പ്രത്യാഘാതങ്ങള്‍, വാതകം ശ്വസിക്കാന്‍ ഇടയായവര്‍ക്ക് അനുഭവപ്പെടുന്ന അസ്വസ്ഥതകള്‍, പ്രഥമ ശുശ്രൂഷാ നടപടിക്രമങ്ങള്‍, ചെയ്യാവുന്നതും ചെയ്യരുതാത്തതുമായ കാര്യങ്ങള്‍ എന്നിവ ഇവിടെ ലഭിക്കും.
ദാമന്‍ ആന്‍ഡ് ദിയുവില്‍ ആയിരം കോടി രൂപയുടെ വികസനപദ്ധതികള്‍ക്കു പ്രധാനമന്ത്രി സമാരംഭം കുറിച്ചു

ദാമന്‍ ആന്‍ഡ് ദിയുവില്‍ ആയിരം കോടി രൂപയുടെ വികസനപദ്ധതികള്‍ക്കു പ്രധാനമന്ത്രി ശ്രീ. നരേന്ദ്ര മോദി സമാരംഭം കുറിച്ചു. പദ്ധതിഗുണഭോക്താക്കള്‍ക്കുള്ള സാക്ഷ്യപത്രങ്ങള്‍ വിതരണം ചെയ്ത അദ്ദേഹം, ദാമന്‍ കോളജ് ഗ്രൗണ്ടില്‍ നടന്ന പൊതുയോഗത്തെ അഭിസംബോധന ചെയ്തു. ദാമനില്‍ നടന്ന പൊതുയോഗം വര്‍ധിച്ച പങ്കാളിത്തംകൊണ്ടും തുടക്കംകുറിച്ച വികസന പദ്ധതികളുടെ ബാഹുല്യംകൊണ്ടും ചരിത്രസംഭവമാണെന്നു പ്രധാനമന്ത്രി വ്യക്തമാക്കി. ശുചിത്വമുണ്ടെങ്കില്‍ വിനോദസഞ്ചാരത്തിനുള്ള സാധ്യതകള്‍ കൂടുതലാണെന്നതിനാല്‍ ശുചിത്വത്തിനു പരമാവധി പ്രാധാന്യം കല്‍പിക്കണമെന്ന് ദാമന്‍ ജനതയോടു പ്രധാനമന്ത്രി ആഹ്വാനം ചെയ്തു. ദാമനില്‍ തുറന്ന സ്ഥലത്തു വിസര്‍ജിക്കുന്നത് ഇല്ലാതാക്കിയതിനു ജനങ്ങളെയും പ്രാദേശിക ഭരണകൂടത്തെയും അദ്ദേഹം അഭിനന്ദിച്ചു. ഇ-റിക്ഷകളും സി.എന്‍.ജിയും ഉപയോഗപ്പെടുത്തുകവഴി ശുചിത്വത്തിനായുള്ള ബഹുജനപ്രസ്ഥാനം രൂപപ്പെടുത്തിയ ദാമനിലെ രീതി നമുക്കൊക്കെ മാതൃകയാണെന്നു പ്രധാനമന്ത്രി ഓര്‍മിപ്പിച്ചു. എല്ലാവരെയും ഉള്‍ക്കൊള്ളുന്ന ദാമനിലെ രീതിയെ പ്രകീര്‍ത്തിക്കവേ, ദാമന്‍ ഒറു ചെറു ഇന്ത്യയായി മാറിക്കഴിഞ്ഞുവെന്നും രാജ്യത്തിന്റെ വിവിധ ഭാഗങ്ങളില്‍നിന്നുള്ളവര്‍ ഇവിടെ ജീവിക്കുകയും തൊഴിലെടുക്കുകയും ചെയ്യുന്നുണ്ടെന്നും അദ്ദേഹം ചൂണ്ടിക്കാട്ടി. മല്‍സ്യബന്ധനം നടത്തുന്നവരുടെ ക്ഷേമത്തിനായി ഗവണ്‍മെന്റ് പല നടപടികളും കൈക്കൊള്ളുന്നുണ്ടെന്നും മല്‍സ്യത്തൊഴിലാളികളുടെ ജീവിതത്തില്‍ ഗുണപരമായ മാറ്റം സൃഷ്ടിക്കാനുള്ള പ്രതിജ്ഞാബദ്ധതയില്‍നിന്നു രൂപംകൊണ്ട ‘നീല വിപ്ലവ’ത്തിനാണു താന്‍ പ്രാധാന്യം കല്‍പിക്കുന്നതെന്നും പ്രധാനമന്ത്രി വെളിപ്പെടുത്തി. ഉഡാന്‍ പദ്ധതി പ്രകാരമുള്ള അഹമ്മദാബാദ്-ദിയു എയര്‍ ഒഡിഷ വിമാനസര്‍വീസ് പ്രധാനമന്ത്രി ഉദ്ഘാടനം ചെയ്തു. ദാമനില്‍നിന്നു ദിയുവിലേക്കുള്ള പവന്‍ ഹാന്‍സ് ഹെലികോപ്റ്റര്‍ സര്‍വീസിന്റെ ഉദ്ഘാടനം വീഡിയോ ലിങ്കിലൂടെ അദ്ദേഹം നിര്‍വഹിച്ചു. ബേഠി ബചാവോ, ബേഠി പഠാവോ പദ്ധതിപ്രകാരമുള്ള ബധായി കിറ്റുകള്‍ നവജാതപെണ്‍ശിശുക്കള്‍ക്കു പ്രധാനമന്ത്രി വിതരണംചെയ്തു. ദാമന്‍-ദിയു ഭരണകൂടം സൗജന്യമായി ഡൈവിങ് പരിശീലനം നല്‍കിയ സ്ത്രീകള്‍ക്കുള്ള സാക്ഷ്യപത്രങ്ങളും സ്‌കൂള്‍ വിദ്യാര്‍ഥിനികള്‍ക്കു സൈക്കിളുകളും അദ്ദേഹം വിതരണം ചെയ്തു. സി.എന്‍.ജി. വാഹനങ്ങളുടെ പെര്‍മിറ്റുകളുടെ കൈമാറ്റവും പ്രധാനമന്ത്രി നിര്‍വഹിച്ചു. പ്രധാനമന്തി ആവാസ് യോജന ഗ്രാമീണ്‍ ആന്‍ഡ് അര്‍ബന്‍, പ്രധാനമന്ത്രി ജീവന്‍ ജ്യോതി ബീമ യോജന, പ്രധാനമന്ത്രി ജീവന്‍ സുരക്ഷ യോജന, പ്രധാനമന്ത്രി മുദ്ര യോജന എന്നീ പദ്ധതികളുടെ ഗുണഭോക്താക്കള്‍ക്കുള്ള സാക്ഷ്യപത്രങ്ങള്‍ ഗുണഭോക്താക്കള്‍ക്ക് അദ്ദേഹം കൈമാറി. ഇ-റിക്ഷ, പെഹ്‌ലി സവാരി, ആംബുലന്‍സുകള്‍ എന്നിവയുടെ ഫ്‌ളാഗ് ഓഫും പ്രധാനമന്ത്രി നിര്‍വഹിച്ചു.
നൈപുണ്യവികസനവും യോഗ്യതകളുടെ അംഗീകാരവും സംബന്ധിച്ച് ഇന്ത്യ ഖത്തര്‍ സഹകരണ ഉടമ്പടിക്ക് അംഗീകാരം

നൈപുണ്യവികസനത്തിനും യോഗ്യതകള്‍ക്ക് അംഗീകാരം നല്‍കുന്നതിലും ഇന്ത്യയും ഖത്തറും തമ്മില്‍ സഹകരിക്കുന്നതിനുള്ള ധാരണാപത്രത്തില്‍ ഒപ്പുവയ്ക്കാന്‍ ന്യൂഡല്‍ഹിയില്‍ ഇന്ന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. ഇന്ത്യയുടെ യുവാക്കള്‍ക്ക് നൈപുണ്യ വികസനത്തിനും ഖത്തറില്‍ തൊഴില്‍ സാധ്യതകള്‍ക്കും സഹായിക്കുന്ന താണ് ഈ ഉടമ്പടി.
ഇന്ത്യ-ആഫ്രിക്ക ഫോറം ഉച്ചകോടി (ഐ.എ.എഫ്.എസ്.-3) പ്രതിബദ്ധതകള്‍ നടപ്പാക്കുന്നതിനായി ആഫ്രിക്കയില്‍ ദൗത്യങ്ങള്‍ ആരംഭിക്കുന്നതിനു മന്ത്രിസഭാ അനുമതി

2018 മുതല്‍ 2021 വരെയുള്ള നാലുവര്‍ഷ കാലയളവിനിടെ ആഫ്രിക്കയില്‍ 18 പുതിയ ഇന്ത്യന്‍ ദൗത്യങ്ങള്‍ ആരംഭിക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. ബര്‍കിന ഫാസോ, കാമറൂണ്‍, കേപ് വെര്‍ദെ, ചാദ്, കോംഗോ റിപ്പബ്ലിക്, ജിബോട്ടി, ഇക്വറ്റോറിയല്‍ ഗിനിയ, എരിത്രിയ, ഗിനിയ, ഗിനിയ ബിസ്സോ, ലൈബീരിയ, മൗറീഷ്യാന, റുവാണ്ട, സാവോ തോം ആന്‍ഡ് പ്രിന്‍സിപി, സിയറ ലിയോണ്‍, സോമാലിയ, സ്വാസിലാന്‍ഡ്, ടോഗോ എന്നിവിടങ്ങളിലായി 2018-2021 കാലയളവില്‍ 18 ദൗത്യങ്ങള്‍ ആരംഭിക്കുന്നതോടെ ആഫ്രിക്കയിലുള്ള റസിഡന്റ് ഇന്ത്യന്‍ ദൗത്യങ്ങളുടെ എണ്ണം 29ല്‍നിന്ന് 47 ആയി ഉയരും. ഈ തീരുമാനം ആഫ്രിക്കന്‍ വന്‍കരയില്‍ ഇന്ത്യയുടെ നയതന്ത്രവ്യാപ്തി വര്‍ധിപ്പിക്കുകയും ആഫ്രിക്കന്‍ രാഷ്ട്രങ്ങളിലുള്ള ഇന്ത്യന്‍ വംശജരുമായി ഇടപഴകാനുള്ള അവസരം വര്‍ധിക്കുന്നതിനു സാഹചര്യമൊരുക്കുകയും ചെയ്യും. ആഫ്രിക്കയുമായുള്ള സഹകരണവും ബന്ധവും മെച്ചപ്പെടുത്തുകയെന്ന കാഴ്ചപ്പാട് നടപ്പാക്കുന്നതില്‍ ഒരു ചുവടുകൂടിയാണ് പുതിയ ദൗത്യങ്ങള്‍ ആരംഭിക്കുന്നത്.
കാര്‍ട്ടോസാറ്റ് ഉപഗ്രഹത്തെയും 103 നാനോ ഉപഗ്രഹങ്ങളെയും വിജയകരമായി വിക്ഷേപിച്ച പി.എസ്.എല്‍.വി. സി-37 ദൗത്യത്തിന് പ്രധാനമന്ത്രി ഐ.എസ്.ആര്‍.ഒ. യെ അഭിനന്ദിച്ചു

പി.എസ്.എല്‍.വി. സി-37 ഉപയോഗിച്ച് കാര്‍ട്ടോസാറ്റ് ഉപഗ്രഹവും ഒപ്പം 103 നാനോ ഉപഗ്രഹങ്ങളും ഭ്രമണപഥത്തില്‍ എത്തിക്കുന്നതിനുള്ള വിജയകരമായ വിക്ഷേപണത്തിന് പ്രധാനമന്ത്രി ശ്രീ. നരേന്ദ്ര മോദി ഐ.എസ്.ആര്‍.ഒ. ശാസ്ത്രജ്ഞരെ അഭിനന്ദിച്ചു. ”ഐ.എസ്.ആര്‍.ഒ. യുടെ ഈ സവിശേഷമായ സാഹസിക കൃത്യം നമ്മുടെ ശാസ്ത്ര സമൂഹത്തിനും രാജ്യത്തിനും മറ്റൊരു അഭിമാന മുഹൂര്‍ത്തമാണ്. നമ്മുടെ ശാസ്ത്രജ്ഞരെ ഇന്ത്യ അഭിവാദ്യം ചെയ്യുന്നു. ഇന്നത്തെ അസാധാരണമായ വിജയത്തിന് ബഹിരാകാശ വകുപ്പ് സെക്രട്ടറിയെയും മുഴുവന്‍ ശാസ്ത്ര സംഘത്തെയും അഭിനന്ദിക്കുന്നു”, പ്രധാനമന്ത്രി പറഞ്ഞു.
ഇന്ത്യൻ ക്രിക്കറ്റ് ടീമിന്റെ സമീപകാല വിജയം യുവാക്കൾക്ക് പ്രചോദനാത്മക സന്ദേശം : പ്രധാനമന്ത്രി

ഇന്നത്തെ യുവാക്കളുടെ മാനസികാവസ്ഥയുമായി സമന്വയിപ്പിക്കുന്ന സഹജാവബോധം, പ്രവർത്തനം, പ്രതികരണം എന്നിവയുടെ മേഖലയിലാണ് ആത്‌മിർ‌ഭർ ഭാരതവുമായി ബന്ധപ്പെട്ട ഏറ്റവും വലിയ പരിവർത്തനം എന്ന് പ്രധാനമന്ത്രി ശ്രീ നരേന്ദ്ര മോദി പറഞ്ഞു. വീഡിയോ കോൺഫറൻസിംഗിലൂടെ അസമിലെ തേജ്പൂർ സർവകലാശാലയുടെ പതിനെട്ടാമത് ബിരുദദാന ചടങ്ങിനെ അഭിസംബോധന ചെയ്യുകയായിരുന്നു അദ്ദേഹം. ആത്‌മിർ‌ഭർ‌ ഭാരത് അഭിയാൻ‌ എന്ന ആശയം പ്രധാനമന്ത്രി വിശദീകരിച്ചു. ഈ പ്രസ്ഥാനം വിഭവങ്ങൾ, ഭൗതിക അടിസ്ഥാന സൗകര്യങ്ങൾ, സാങ്കേതികവിദ്യ, സാമ്പത്തിക, തന്ത്രപരമായ ശക്തി എന്നിവയിലെ മാറ്റത്തെക്കുറിച്ചാണെങ്കിലും, ഏറ്റവും വലിയ പരിവർത്തനം ഇന്നത്തെ യുവാക്കളുടെ മാനസികാവസ്ഥയുമായി സമന്വയിപ്പിക്കുന്ന സഹജാവബോധം, പ്രവർത്തനം, പ്രതികരണം എന്നിവയുടെ മേഖലയിലാണ്. ഇന്നത്തെ യുവ ഇന്ത്യയ്ക്ക് വെല്ലുവിളികൾ ഏറ്റെടുക്കുന്നതിന് സവിശേഷമായ ഒരു മാർഗമുണ്ടെന്ന് പ്രധാനമന്ത്രി പറഞ്ഞു. ഓസ്‌ട്രേലിയയിലെ യുവ ഇന്ത്യൻ ക്രിക്കറ്റ് ടീമിന്റെ സമീപകാല പ്രകടനത്തെ അദ്ദേഹം ചൂണ്ടിക്കാട്ടി . ഇന്ത്യൻ ക്രിക്കറ്റ് ടീം നിരവധി വെല്ലുവിളികൾ നേരിട്ടു. ആദ്യം വൻപരാജയം ഏറ്റുവാങ്ങിയെങ്കിലും തുല്യ വേഗത്തിൽ തിരിച്ചുവന്ന് അടുത്ത മത്സരത്തിൽ വിജയിക്കുകയും ചെയ്തു. പരിക്കുകൾക്കിടയിലും കളിക്കാർ ദൃഢനിശ്ചയം പ്രകടമാക്കി. അവർ വെല്ലുവിളി നേരിടുകയും ബുദ്ധിമുട്ടുള്ള സാഹചര്യങ്ങളിൽ നിരാശരാകുന്നതിന് പകരം പുതിയ പരിഹാരങ്ങൾ തേടുകയും ചെയ്തു. അനുഭവപരിചയമില്ലാത്ത കളിക്കാരുണ്ടായിരുന്നുവെങ്കിലും അവരുടെ മനോവീര്യം ഉയർന്നതിനാൽ അവർക്ക് ലഭിച്ച അവസരം അവർ പ്രയോജനപ്പെടുത്തി. അവരുടെ കഴിവും സ്വഭാവവും കൊണ്ട് മികച്ച ടീമിനെ അവർ കീഴടക്കി. കായിക മേഖലയുടെ കാഴ്ചപ്പാടിൽ നിന്ന് മാത്രമല്ല നമ്മുടെ കളിക്കാരുടെ ഈ മികച്ച പ്രകടനം പ്രധാനപ്പെട്ടതെന്ന് പ്രധാനമന്ത്രി ഊന്നിന്നിപ്പറഞ്ഞു. പ്രകടനത്തിൽ നിന്നുള്ള പ്രധാന ജീവിത പാഠങ്ങൾ ശ്രീ മോദി എടുത്ത് കാട്ടി . ആദ്യം, നമ്മുടെ കഴിവിൽ വിശ്വാസവും ആത്മധൈര്യവും ഉണ്ടായിരിക്കണം; രണ്ടാമതായി, സകാരാത്മകമായ ഒരു മാനസികാവസ്ഥ അത്തരംഫലങ്ങൾ ജനിപ്പിക്കുന്നു. മൂന്നാമത്തേതും ഏറ്റവും പ്രധാനപ്പെട്ടതുമായ പാഠം – ഒന്ന് രണ്ട് സാധ്യതകൾ അഭിമുഖീകരിക്കുന്നുവെങ്കിൽ, ഒന്ന് സുരക്ഷിതവും മറ്റൊന്ന് ബുദ്ധിമുട്ടുള്ള വിജയത്തിന്റെ സാധ്യതയുമാണെങ്കിൽ, ഒരാൾ തീർച്ചയായും വിജയത്തിന്റെ സാധ്യത പര്യവേക്ഷണം ചെയ്യണം. വല്ലപ്പോഴുമുള്ള പരാജയത്തിൽ ഒരു ദോഷവും ഇല്ല, അപകടസാധ്യതകൾ ഏറ്റെടുക്കുന്നതിൽ നിന്ന് വിട്ടുനിൽക്കരുത്. നാം സജീവവും നിർഭയരുമായിരിക്കണം. പരാജയഭയം, അനാവശ്യ സമ്മർദ്ദം എന്നിവ മറികടന്നാൽ നാം നിർഭയരായി ഉയർന്നുവരും. ആത്മവിശ്വാസവും ലക്ഷ്യങ്ങൾക്കായി സമർപ്പിതവുമായ ഈ പുതിയ ഇന്ത്യ ക്രിക്കറ്റ് രംഗത്ത് മാത്രമല്ല പ്രകടമാകുന്നതെന്നും, നിങ്ങൾ എല്ലാവരും ഈ ചിത്രത്തിന്റെ ഭാഗമാണെന്നും പ്രധാനമന്ത്രി വിദ്യാർത്ഥികളോട് പറഞ്ഞു.
ജനറൽ ബിപിൻ റാവത്തിനും ഭാര്യയ്ക്കും മറ്റ് സായുധസേനാ ഉദ്യോഗസ്ഥർക്കും പ്രധാനമന്ത്രിയുടെ അന്തിമോപചാരം

പ്രധാനമന്ത്രി ശ്രീ നരേന്ദ്ര മോദി ജനറൽ ബിപിൻ റാവത്തിനും ഭാര്യയ്ക്കും മറ്റ് സായുധ സേനാംഗങ്ങൾക്കും അന്തിമോപചാരം അർപ്പിച്ചു. "ജനറൽ ബിപിൻ റാവത്തിനും അദ്ദേഹത്തിന്റെ ഭാര്യയ്ക്കും മറ്റ് സായുധ സേനാംഗങ്ങൾക്കും എന്റെ അന്ത്യാഞ്ജലികൾ അർപ്പിക്കുന്നു. അവരുടെ ഉജ്ജ്വലമായ സംഭാവനകൾ ഇന്ത്യ ഒരിക്കലും മറക്കില്ല."
ഛത്രപതി ശിവാജി മഹാരാജിന് അദ്ദേഹത്തിന്റെ ജയന്തിദിവസം
പ്രധാനമന്ത്രി ആദരാജ്ഞലികള്‍ അര്‍പ്പിച്ചു

ഛത്രപതി ശിവാജി ജയന്തിദിവസത്തില്‍ ഛത്രപതി ശിവാജി മഹാരാജിന് പ്രധാനമന്ത്രി ശ്രീ നരേന്ദ്രമോദി ആദരാജ്ഞലികള്‍ അര്‍പ്പിച്ചു. ” ധൈര്യത്തിന്റെയും അനുകമ്പയുടെയും മികച്ച ഭരണത്തിന്റെയും മൂര്‍ത്തിത്ഭാവമായിരുന്ന ഭാരതമാതാവിന്റെ മഹാനായ ഒരു പുത്രനായിരുന്ന വിശിഷ്ടനായ ഛത്രപതി ശിവാജി മഹാരാജിന് അദ്ദേഹത്തിന്റെ ജയന്തിദിവസം എന്റെ പ്രണാമം. അദ്ദേഹത്തിന്റെ ജീവിതം ലക്ഷക്കണക്കിന് പേര്‍ക്ക് പ്രചോദനമായി തുടരുകയാണ്. ധീരനായ ഒരു പോരാളിയും മികച്ച ഭരണാധികാരിയും എന്ന നിലയില്‍ ഛത്രപതി ശിവാജി മഹാരാജിനെ അടയാളപ്പെടുത്തുന്നു. ശക്തമായ ഒരു നാവികപടയുണ്ടാക്കിയതുമുതല്‍ നിരവധി ജനാനുകൂല നയങ്ങള്‍ ആരംഭിച്ചതിലൂടെയും എല്ലാ മേഖലയിലും അദ്ദേഹം അസാധാരണനായിരുന്നു. ഭീഷണിക്കും അനീതിക്കുമെതിരെയുള്ള നിലപാടില്‍ എന്നും അദ്ദേഹം ഓര്‍മ്മിക്കപ്പെടും”. പ്രധാനമന്ത്രി പറഞ്ഞു.
രണ്ടാം ഇന്ത്യ-നോർഡിക് ഉച്ചകോടി

പ്രധാനമന്ത്രി ശ്രീ നരേന്ദ്ര മോദി, ഡെന്മാർക്ക് പ്രധാനമന്ത്രി മെറ്റെ ഫ്രെഡറിക്‌സൻ, ഐസ്‌ലൻഡ് പ്രധാനമന്ത്രി കാട്രിൻ ജാക്കോബ്‌സ്‌ഡോട്ടിർ, നോർവേ പ്രധാനമന്ത്രി ജോനാസ് ഗഹർ സ്റ്റോർ, സ്വീഡൻ പ്രധാനമന്ത്രി മഗ്‌ദലീന ആൻഡേഴ്‌സൺ, ഫിൻലാന്റിലെ പ്രധാനമന്ത്രി സന്ന മാരിൻ എന്നിവർക്കൊപ്പം രണ്ടാം ഇന്ത്യ-നോർഡിക് ഉച്ചകോടിയിൽ പങ്കെടുത്തു. 2018-ൽ സ്റ്റോക്ക്‌ഹോമിൽ നടന്ന ഒന്നാം ഇന്ത്യ-നോർഡിക് ഉച്ചകോടി മുതൽ ഇന്ത്യ-നോർഡിക് ബന്ധത്തിന്റെ പുരോഗതി അവലോകനം ചെയ്യാൻ ഉച്ചകോടി അവസരം നൽകി. മഹാമാരിക്ക് ശേഷമുള്ള സാമ്പത്തിക വീണ്ടെടുക്കൽ, കാലാവസ്ഥാ വ്യതിയാനം, സുസ്ഥിര വികസനം, നവീകരണം, ഡിജിറ്റൽവൽക്കരണം ഹരിതവും വൃത്തിയുള്ളതുമായ വളർച്ച എന്നിവയിൽ ബഹുമുഖ സഹകരണം തുടങ്ങിയവ സംബന്ധിച്ച ചർച്ചകൾ നടന്നു. സുസ്ഥിര സമുദ്ര പരിപാലനത്തിൽ ഊന്നൽ നൽകി സമുദ്രമേഖലയിലെ സഹകരണത്തെക്കുറിച്ചും ചർച്ചകൾ നടന്നു. സമുദ്ര സാമ്പത്തിക മേഖലയിൽ, പ്രത്യേകിച്ച് ഇന്ത്യയുടെ സാഗർമാല പദ്ധതിയിൽ നിക്ഷേപം നടത്താൻ നോർഡിക് കമ്പനികളെ പ്രധാനമന്ത്രി ക്ഷണിച്ചു. ആർട്ടിക് മേഖലയിലെ നോർഡിക് മേഖലയുമായുള്ള ഇന്ത്യയുടെ പങ്കാളിത്തം ചർച്ച ചെയ്തു. ആർട്ടിക് മേഖലയിൽ ഇന്ത്യ-നോർഡിക് സഹകരണം വിപുലീകരിക്കുന്നതിന് ഇന്ത്യയുടെ ആർട്ടിക് നയം നല്ല ചട്ടക്കൂട് നൽകുന്നുണ്ടെന്ന് പ്രധാനമന്ത്രി ചൂണ്ടിക്കാട്ടി. ഇന്ത്യയിൽ നിക്ഷേപം നടത്താൻ നോർഡിക് രാജ്യങ്ങളുടെ സോവറിൻ വെൽത്ത് ഫണ്ടുകളെ പ്രധാനമന്ത്രി ക്ഷണിച്ചു. മേഖലാ , ആഗോള സംഭവവികാസങ്ങളെക്കുറിച്ചും ചർച്ചകൾ നടന്നു. ഉച്ചകോടിക്ക് ശേഷം ഒരു സംയുക്ത പ്രസ്താവന അംഗീകരിച്ചു
ബാപ്പുവിന്റെ നേതൃത്വത്തിൽ ക്വിറ്റ് ഇന്ത്യാ സമരത്തിൽ പങ്കെടുത്ത എല്ലാവരെയും പ്രധാനമന്ത്രി സ്മരിച്ചു

ബാപ്പുവിന്റെ നേതൃത്വത്തിൽ ക്വിറ്റ് ഇന്ത്യാ സമരത്തിൽ പങ്കെടുക്കുകയും നമ്മുടെ സ്വാതന്ത്ര്യ സമരത്തെ ശക്തിപ്പെടുത്തുകയും ചെയ്ത എല്ലാവരെയും പ്രധാനമന്ത്രി ശ്രീ നരേന്ദ്ര മോദി അനുസ്മരിച്ചു. ട്വീറ്റുകളുടെ പരമ്പരയിൽ പ്രധാനമന്ത്രി പറഞ്ഞു ; "ബാപ്പുവിന്റെ നേതൃത്വത്തിൽ ക്വിറ്റ് ഇന്ത്യാ സമരത്തിൽ പങ്കെടുക്കുകയും നമ്മുടെ സ്വാതന്ത്ര്യ സമരത്തെ ശക്തിപ്പെടുത്തുകയും ചെയ്ത എല്ലാവരെയും അനുസ്മരിക്കുന്നു." "ബോംബെയിൽ ക്വിറ്റ് ഇന്ത്യാ സമരത്തിന്റെ തുടക്കത്തിലെ മഹാത്മാഗാന്ധിയുടെ ചിത്രം ഇതാ. (നെഹ്‌റു സ്മാരക ശേഖരത്തിൽ നിന്ന് )" “ആഗസ്റ്റ് 9 നമ്മുടെ ദേശീയ വിപ്ലവത്തിന്റെ ജ്വലിക്കുന്ന പ്രതീകമായി മാറിയിരിക്കുന്നു,” ലോക്നായക് ജെപി പറഞ്ഞു. ബാപ്പുവിൽ നിന്ന് പ്രചോദനം ഉൾക്കൊണ്ട്, ക്വിറ്റ് ഇന്ത്യാ പ്രസ്ഥാനം ജെ.പി., ഡോ. ലോഹ്യ തുടങ്ങിയ മഹാരഥന്മാർ ഉൾപ്പെടെ സമൂഹത്തിലെ എല്ലാ വിഭാഗങ്ങളിലുമുള്ള ആളുകളുടെ ശ്രദ്ധേയമായ പങ്കാളിത്തത്തിന് സാക്ഷ്യം വഹിച്ചു.
അമേരിക്കന്‍  പ്രസിഡന്റ് ഡൊണാള്‍ഡ് ട്രംപുമായി പ്രധാനമന്ത്രി സംസാരിച്ചു

ബഹുമാനപ്പെട്ട അമേരിക്കന്‍ പ്രസിഡന്റ് ശ്രീ. ഡൊണാള്‍ഡ് ട്രംപിനു പ്രധാനമന്ത്രി ശ്രീ. നേരന്ദ്ര മോദി പുതുവല്‍സരാശംസകള്‍ നേര്‍ന്നു. പ്രസിഡന്റ് ട്രംപിനും അദ്ദേഹത്തിന്റെ കുടുംബാംഗങ്ങള്‍ക്കും അമേരിക്കന്‍ ജനതയ്ക്കും ഈ വര്‍ഷം ക്ഷേമവും അഭിവൃദ്ധിയും വിജയവും ഉണ്ടാകട്ടെയെന്നു ശ്രീ. മോദി ആശംസിച്ചു. വിശ്വാസത്തിലും പരസ്പര ബഹുമാനത്തിലും തിരിച്ചറിവിലും പടുത്തുയര്‍ത്തിയ ഇന്ത്യ-അമേരിക്ക ബന്ധം കൂടുതല്‍ കരുത്താര്‍ജിച്ചതായി പ്രധാനമന്ത്രി പറഞ്ഞു. ഇരു രാജ്യങ്ങളിലും തമ്മിലുള്ള തന്ത്രപ്രധാന പങ്കാളിത്തം മെച്ചപ്പെടുന്നതില്‍ കഴിഞ്ഞ വര്‍ഷം ഉണ്ടായിട്ടുള്ള ശ്രദ്ധേയമായ പുരോഗതി ഉയര്‍ത്തിക്കാട്ടിയ അദ്ദേഹം, പരസ്പര താല്‍പര്യമുള്ള എല്ലാ മേഖലകളിലും സഹകരണം വര്‍ധിപ്പിക്കുന്നതിനായി പ്രസിഡന്റ് ട്രംപുമായി ചേര്‍ന്നുപ്രവര്‍ത്തിക്കാനുള്ള ആഗ്രഹം പ്രകടിപ്പിക്കുകയും ചെയ്തു. പുതുവര്‍ഷം ഇന്ത്യന്‍ ജനതയ്ക്ക് അഭിവൃദ്ധി നിറഞ്ഞതാകട്ടെ എന്നു പ്രസിഡന്റ് ട്രംപ് ആശംസിച്ചു. കഴിഞ്ഞ ഏതാനും വര്‍ഷങ്ങളായി ബന്ധം മെച്ചപ്പെടുന്നതില്‍ സംതൃപ്തി പ്രകടിപ്പിച്ച അദ്ദേഹം, ഉഭയകക്ഷിസഹകരണം കൂടുതല്‍ ആഴമേറിയതാക്കാനുള്ള തന്റെ സന്നദ്ധത വെളിപ്പെടുത്തി.
തുര്‍ക്കി പ്രസിഡന്റുമായി പ്രധാനമന്ത്രി ടെലിഫോണില്‍ സംസാരിച്ചു

തുര്‍ക്കി പ്രസിഡന്റ് ബഹുമാനപ്പെട്ട ശ്രീ. രിസെപ് തയ്യിപ്പ് എര്‍ദോഗന്‍ പ്രധാനമന്ത്രി ശ്രീ. നരേന്ദ്ര മോദിയെ ടെലഫോണില്‍ വിളിച്ചു. അടുത്തിടെ ഇന്ത്യയിലുണ്ടായ ഭീകരാക്രമണത്തില്‍ മരണം സംഭവിച്ചതില്‍ അനുശോചനം രേഖപ്പെടുത്തിയ പ്രസിഡന്റ് എര്‍ദോഗന്‍, ആക്രമണത്തില്‍ പരുക്കേറ്റവര്‍ വേഗം സുഖം പ്രാപിക്കട്ടെയെന്ന് ആശംസിച്ചു. ആഗോള സമാധാനത്തിനും സുരക്ഷയ്ക്കും വലിയ ഭീഷണിയാണു ഭീകരവാദമെന്നു പ്രധാനമന്ത്രി നരേന്ദ്ര മോദി പറഞ്ഞു. ബന്ധപ്പെട്ട എല്ലാ രാഷ്ട്രങ്ങളും ഭീകരവാദത്തിനെതിരെ അടിന്തരവും പ്രകടവും അനിവാര്യവുമായ നടപടി കൈക്കൊള്ളേണ്ടതിന്റെ ആവശ്യകത അദ്ദേഹം ഉയര്‍ത്തിക്കാട്ടി.